12.12.2018

לכבוד

קהל לקוחותינו,

תזכורת: עלויות נלוות ליבוא טובין – תצהירי יבואן

כפי שידוע לכם חובת הזנת תצהירי יבואן למערכת שער עולמי נכנסה לתוקף ב-1/11/2018, וזאת לאחר שתקופת ההסתגלות לאחר עליית מערכת שער עולמי לאוויר הסתיימה.

במערכת שער עולמי, באחריות היבואן לנהל את תצהירי היבואן שלו ישירות מול המכס, ולהעלותם באופן עצמאי לאתר המכס, חתומים דיגיטלית על ידו, וזאת ללא מעורבות סוכן המכס כפי שהיה בעבר.

להזכירכם, בעבר, במערכת המכס הישנה, היבואן העביר לסוכן המכס את תצהיר היבואן החתום (המקורי) ואוריין דאגה להקליד את תוכן התצהיר למערכת המכס הישנה ולצרף את התצהיר המקורי לרשימון לתיוק בארכיון המכס.

בתהליך זה, טרום שער עולמי, מאחר והמידע עבר דרכנו, ידענו באילו מקרים עלינו ולאילו ספקים נידרש היה להוסיף עלויות לערך העסקה, וזאת בהתאם לתצהיר היבואן.

כיום, במערכת שער עולמי, על אף שטעינת המידע נעשית ישירות על ידי היבואן, מערכות המכס עדיין לא מוסיפות את ההוצאות ואנו נדרשים לעשות כך באופן ידני בעת בניית הצהרת היבוא.

לאור העובדה שטעינת המידע למכס נעשית כאמור ישירות על ידי היבואן, לא מתאפשר ניטור אוטומטי ו/או בניית בקרות כך שתוכן תצהיר היבואן יוצלב אל מול הצהרת היבוא.

לצורך הבהרה מפורטים מטה מספר סוגי עלויות היכולות להיות מוזכרות בתצהיר היבואן (ולא רק הן), והינן חלק בלתי נפרד מהערך לצרכי מכס. לכן, במידה ואינן כלולות בחשבון הספק, יש להוסיפם לערך הטובין בעת שחרור משלוחי היבוא:

* תמלוגים ודמי רישיון לספק ו/או לצד ג' (בעל הסימן הרשום לדוגמא)
* הוצאות בגין כשרות
* הוצאות בגין שירותים ואמצעי יצור "עזרים"
* הוצאות בגין תבניות, תכנון, עיצוב וכו

כדי לוודא שכל העלויות הנדרשות אכן נוספו לערך העסקה, אנו מבקשים מכם לעדכן אותנו בצורה כתובה וברורה על אותם מקרים בהם עלינו להוסיף עלויות נלוות למשלוח, כאשר העדכון צריך להתייחס ל:

* שם הספק
* התוספת להוצאות (ב-% או בסכום קבוע או כל צורה אחרת)
* האם התוספת הינה קבועה לכל משלוחי הספק או חד פעמית

אנו חוזרים וממליצים לערוך בדיקה יסודית כדי לוודא שכל התשלומים הישירים והעקיפים ששולמו על ידיכם לצורך יבוא הטובין, נכללים בערך הטובין המוצהר, וזאת בטרם אתם חותמים על תצהירים אלו. במידה וקיים מרכיב כלשהו בערך הטובין, אשר לגביו אינכם בטוחים האם אמור להכלל בערך הטובין לצרכי מכס, אנא הביאו זאת לידיעתנו כדי שנוכל לבצע בדיקה משותפת ולפעול בהתאם לממצאי הבדיקה.

בברכה,

גדעון רצר

מנהל תחום מכס

אוריין ש.מ. בע"מ